Žurnalo viešnia

Čia ir dabar... ir kol skambės skambučiai...

Daiva Vilkickienė,

Rokiškio rajono savivaldybės Juozo Keliuočio viešosios bibliotekos direktorės pavaduotoja

– *Palauk manęs, Daivute, aš tik minutėlei nubėgsiu pažiūrėti, kaip mano katės*, – šūktelėjo Doloresa, kuriai tą akimirką svarbiausia buvo įsitikinti, ar nealkanos jos globojamos benamės katės.

Nieko nereiškia lukterėti minutę, kai aš, įdienojus saulėtam gegužės ketvirtadieniui, pagal nusakymus suradusi raudonų plytų daugiaaukštį viename Kauno mikrorajonų, rengiausi laukti visą valandą, kol aktorė sugrįš iš renginio Neveronyse. Nenorėjau trikdyti savo minčių, besiblaškydama netoliese esančiame prekybos centre, todėl dairiausi vietelės, kur galėčiau jaukiai lepintis pavasarine šiluma. Kai jau ruošiausi pritūpti ant cementinio šaligatvio bordiūro, prie pat manęs stabtelėjo juodas automobilis, kurio languose švystelėjo kviečių spalvos plaukai ir suspindo nuostaba jaunatviškose akyse. Grįžusi visa valanda anksčiau, iš automobilio išlipo nedidukė, smulkutė, dailiai prigludusiais hipiško stiliaus džinsais, apsigobusi puošnia skara ir kaip seną gerą draugą nuoširdžiai mane apkabino Doloresa Kazragytė.

Profesionali, talentinga aktorė, jaunystėje atsisakiusi muzikos studijų, pasirinko aktorystę. Kūrybinį kelią pradėjusi 1967 metais Nacionaliniame dramos teatre, ne vieną dešimtmetį vaidinusi Kauno dramos teatre, sukūrė per keturiasdešimt įvairiausių vaidmenų (spektakliuose „Svajonių piligrimai“, „Blanša“, „Kauno romanas“, „Geismų tramvajus“, „Svajonių piligrimas“, „Kreditoriai“, „Šauksmas“ , „Mindaugas“ „Šventežeris“, „Barbora Radvilaitė“ „Freken Julija“, „Duokiškio baladės“, „Heda Gabler“ ir daugelyje kitų), įspūdingą monospektaklį „Džonatanas Livingstonas Žuvėdra“. Su teatru ir programomis apkeliavusi visą Lietuvą, ne kartą vaidino ir Rokiškio dvaro scenoje. Pajutusi aktoriaus nereikalingumą ir pažeminimą, po trisdešimties kūrybos ir darbo metų savo noru paliko teatrą.Alkstantį nuoširdų žiūrovą suradusi provincijoje, nesipuikuodama esanti profesionali aktorė, neatsisakė vaidinti mėgėjiškame Marijampolės dramos teatre. Čia gimė keli įsimintini vaidmenys, vienas kurių – Modė ( pagal pjesę Žan Liuji Baro „Haroldas ir Modė“, režisierius Romualdas Kučiauskas) – ypatingai artimas ir brangus. *Norėčiau būti tokia kaip Modė,* – prieš ketverius metus viešėdama Rokiškyje prisipažino Doloresa.

Pasitraukusi iš didžiosios scenos, aktorė pastaruoju metu retai lankosi sostinėje. Atvažiuoja, kai Nacionaliniame dramos teatre rodomas Sigito Račkio režisuotas spektaklis „Duburys“ ( pagal to paties pavadinimo Romualdo Granausko romaną ), kuriame ji turi vaidmenį. Šiuolaikinis Vilnius jai svetimas, aktorė mieliau renkasi mažus miestelius, sielos atokvėpį gamtoje, namelį Labanoro girioje. Tokia pati neišsemiama ir nepailstanti, dar galinti strakalioti kaip Merė Popins, deja, jau „nuimtoje“ iš repertuaro „Merėje Popins“ ( pastatė Kauno valstybinis akademinis dramos teatras pagal Pamelos Trevers to paties pavadinimo knygą, režisierius Gintas Žilys, atnaujinto spektaklio
režisierius Robertas Vaidotas). Doloresašiandien labiau žinoma kaip rašytoja, šiltai sutinkama miestelių ir kaimelių mokyklose, bibliotekose, kultūros namuose, kur ji tebeskaito Richardo Bacho „Žuvėdrą“, Antoine‘o de Saint-Exupery „Mažąjį princą“, ištraukas iš spektaklių, komiškus vaizdelius iš lietuvių literatūros klasikos. Fantazuodama, svajodama, leisdamasi vaizduotės keliais ir stulbindama savo šiluma bei atvira širdimi. Gražus aktorės balsas skamba per Marijos radiją, nešdamas tikėjimo, vilties ir meilės žinią.

Gimusi Rusijos žemėje, jauniausia tarp dviejų seserų ir brolio, augusi Žemaitijoje, paveldėjusi šio regiono gyvenimo būdą, tvirta kaip Mosėdžio akmenys ( Mosėdyje, mamos gimtinėje, prabėgo daug aktorės vaikystės dienų). Iš Telšių „išskridusi“ į Vilnių, bet „nutūpusi“ Kaune, savimi perėjusi skaudžius gyvenimo kelio akmenis. Visas gyvenimas ieškant, kuriant – scenoje aistringame ir veržliame polėkyje, nuoširdžiuose atsivėrimuose knygose, skrydyje per aukštumas ir nuopuolius, per praradimus ir atradimus – į dabartinį rimties ir harmonijos metą: į atokvėpį gamtoje, į tikėjimą, į Dievo ir savęs paieškas.

Doloresa. Vardas, išvertus iš ispanų kalbos – sopulingoji – reiškiantis kančią, gėlą ir liūdesį, bet negniuždančiai – šviesiai ir prasmingai. Aktorė gražiai sutaria su vardo reikšme, nes kančia jai turi prasmę, ji aukštesnė už džiaugsmą.Tarp liūdesio ir džiaugsmo yra vos kelios akimirkos. Kaip galima neliūdėti, žvelgiant į netobulą pasaulį, į praradimus, išdavystes? Kaip galima nesidžiaugti Dievo ištikimybe ir jo atjauta, mus aplankančia kiekvienąsyk nuliūdus. Viešpaties žodis sako, kadgeriau eiti į gedulo negu į puotos namus, geriau yra liūdėti negu juoktis, nes liūdnas veidas daro širdį geresnę. *Per kančią gauni dvasios stiprybės, praturtėji, gyvenimas tampa prasmingas*, – savo potyriais dalinasi Doloresa. Šarminga moteris, kuriai puikiai dera šis retas vardas. Tokia, kurią kartą sutikus, tas akimirkas glaudi širdyje amžinai. Nors beveik nebendrauji ir nematai, tačiau žinai, kad kažkur gyvena tavo sielai labai artima kita siela, jauti nebylų jos buvimą, artumą, ir nuo to labai gera. Gera, kaip ir prieš ketverius metus, jai besilankant Rokiškyje, kalbėtis apie viską, klausytis melodingo jaunatviško balso. Išgirsti mintis nepaprastos moters, žavinčios savo paprastumu. Miela pabūti jos namų aplinkoje, panirti į brandaus rudens paženklintų, bet gyvybingai žvilgančių valiūkiškų akių gelmes.

Pokalbiui turėjome gerą valandžiukę ( aktorės 16 val. laukė kitas renginys Jonavoje), bet užtrukom kiek ilgiau**.** Kalbėjomės jaukioje, tvarką mėgstančios šeimininkės virtuvės aplinkoje, atokvėpyje prie kavos puodelio, prie skubriai, bet labai dailiai suteptų sumuštinių su lašiša, citrinos griežinėliu ir cukraus žiupsneliu ( Keistas derinys, bet labai gardus ! ). Doloresos buvimas čia ir dabar, kurį pajutau nuo pat pirmų susitikimo akimirkų, sujaukė mano paruoštų klausimų planus ir aš suteikiau visišką laisvę pašnekovės minčių tėkmei. Apie aktorę, jos kūrybą ir asmeninį gyvenimą prirašyta nemažai straipsnių įvairiuose žurnaluose laikraščiuose ir sklando interneto platybėse, ją galima „surasti“ jos pačios knygose. Aš tenorėjau, kad aktorė perduotų Rokiškio krašto žmonėms, skaitantiems kultūros leidinį, kas jai buvo, yra svarbu ir brangu, kad pasidalintų tuo, kuo gyvena šiandien. *Esu visokia, kaip ir pats gyvenimas*, – sako Doloresa. Klausiausi šmaikščių ir spalvingų, graudžių ir gyvų pasakojimų apie scenos trauką ir žavesį, apie komedijas bei tragedijas gyvenime, apie esančius šalia, jau išėjusius ir laukiančius anapus, apie Dievo kiekvienam žmogui skirtus svaigius skrydžius ir akmenuotus takus, apie Apvaizdos ženklus, kuriems išskaityti reikia atidumo ir kantrybės. Gerte gėriau žodžius, žavėjausi trapia, bet labai stiprios dvasios moterimi, sugebėjusia praradimus, skausmus, kančią paversti atradimais, džiaugsmu ir sielos turtu. Jos akyse šiandien karaliauja ne ruduo, o skleidžiasi pavasaris ir meilė gyvenimui, kuriuo jai be didelių pastangų pavyksta uždegti šalia savęs esančius, jos klausančius, skaitančius jos knygas.

 Visą straipsnį skaitykite žurnale